রোদ-বৃষ্টি, পুলিশের হুমকি, লাঠি উপেক্ষা করে আমাদের কিশোর-তরুণরা আজ কয়েকদিন ধরে রাস্তায়। কারও উসকানিতে নয়, কারও নেতৃত্বে নয়। কোনো রাজনৈতিক সরকারের বিরুদ্ধে নয়। ওরা দাঁড়িয়েছে ঘুণেধরা সিস্টেমের বিরুদ্ধে। অচলায়তনের বিরুদ্ধে। রাজীব আর দিয়ার পরিবার প্রধানমন্ত্রীর আশ্বাস পেয়েছে, পেয়েছে মৃত্যুর জন্য নগদ অর্থ। কিন্তু কিশোর-তরুণদের এই আন্দোলন কি শুধু রাজীব-দিয়ার পরিবারকে নগদ অর্থসহায়তার জন্য ছিল? কিশোর-কিশোরীদের নয় দফা দাবি মেনে নেওয়ার আশ্বাস এসেছে সরকারের তরফ থেকে। তাই যদি হয়, তবে মিরপুরে ওদের আবার লাঠিপেটা কেন? পুলিশের সঙ্গে যোগ দিয়ে কারা শিক্ষার্থীদের মারছিল? প্রশ্ন করবেন কি নিজের বিবেককে, প্রতিশ্রুতির আশ্বাসে শিক্ষার্থীরা আস্থা রাখতে পারছে না কেন? নাকি সব দায় বিএনপি-জামায়াতকে দিয়ে দিচ্ছেন?